बाड़मेर जिले में बदमाशों में भैराराम और टिकम हुड्‌डा-खरताराम की गैंग के बीच कई महीनों से रंजिश है। इसके चलते जनवरी-फरवरी 2018 में ही दोनों गुटों के बीच चार गैंगवार हुई थी। भैराराम का साथी उमेश बेनीवाल पूर्व में खरताराम से जुड़ा था। दोनों में लेनदेन का विवाद हुआ तो उमेश ने भैराराम से हाथ मिला लिया। इनके साथ हरीश जाखड़ भी था। दोनों गैंग की रंजिश बढ़ती गई। खरताराम ने उमेश को मारने की धमकी दी थी। इसे अंजाम देने के इरादे से 20 फरवरी को साजिश के तहत उसने जोधपुर के दल्ले खां की चक्की इलाके में उमेश, हरीश व अन्य से बहाने से मुलाकात की। खरताराम ने साथियों सहित अचानक उमेश व हरीश पर हमला किया। उमेश भागने में कामयाब रहा। हरीश जाखड़ को खरताराम ने अगवा कर लिया। बाद में बदमाशों ने कवास इलाके में उसे बेरहमी से लोहे के पाइप आदि से मारा। इससे उसकी मौत हो गई। घटना का वीडियो भी काफी वायरल हुआ था। उमेश बेनीवाल ने प्रतापनगर थाने में खरताराम सहित अन्य के खिलाफ हरीश का अपहरण कर हत्या का केस कराया था।